A BIZOTTSÁG 499/2008/EK RENDELETE
(2008. június 4.)
az 1501/1995/EK és a 800/1999/EK rendeletnek a mezőgazdasági termékekre vonatkozó export-visszatérítés odaítélésének feltételei tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 63. cikkére,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (2) és különösen annak 167. és 170. cikkére, összefüggésben annak 4. cikkével,
mivel:
(1)
Az 1234/2007/EK rendelet 162. cikkének értelmében az ott felsorolt, feldolgozást követően vagy további feldolgozás nélkül exportálandó termékek után export-visszatérítés nyújtható, amennyiben azok megfelelnek e rendelet 167. cikkében felsorolt feltételeknek. Ezenkívül az 1234/2007/EK rendelet 167. cikkének (7) bekezdése szerint a Bizottság egy vagy több termék esetében további feltételeket állapíthat meg az export-visszatérítés nyújtására vonatkozóan. Ezeket a feltételeket jelenleg az 1234/2007/EK rendelet 162. cikkének (1) bekezdésében felsorolt ágazatok piacának közös szervezéséről szóló tanácsi rendeletek határozzák meg. Mivel az 1234/2007/EK rendelet 201. cikke értelmében ezeket a rendeleteket hatályon kívül kell helyezni, ezért az 1234/2007/EK rendelet 204. cikkében felsorolt alkalmazási időpontoktól kezdődő hatállyal horizontális rendelkezéseket kell megállapítani.
(2)
A mezőgazdasági termékek után járó export-visszatérítési rendszer alkalmazása közös részletes szabályainak megállapításáról szóló, 1999. április 15-i 800/1999/EK bizottsági rendelet (3) már tartalmaz horizontális rendelkezéseket. Ezért az 1234/2007/EK rendelet 167. cikkének (7) bekezdésében említett feltételeket célszerű ennek a rendeletnek a kiigazításával megállapítani.
(3)
A baromfihús, tojás, sertéshús és rizs piacának közös szervezéséről szóló tanácsi rendeletek lehetővé tették az export-visszatérítés nyújtását nem közösségi származású, importált, majd ezt követően a Közösségi Vámkódex létrehozásáról szóló, 1992. október 12-i 2913/92/EGK tanácsi rendelet (4) 24. cikkének értelmében nem teljesen feldolgozva exportált termékekre. A visszatérítés ebben az esetben csak a kifizetett behozatali vámra terjed ki és az exportőrnek ezen felül igazolnia kell, hogy az importált és exportált termék egy és ugyanaz. Mivel az előírás alkalmazása nehézkes és gyakorlati haszna csekély, az egyszerűsítés és összehangolás szempontjából indokolt attól eltekinteni.
(4)
A közösségi származásnak az export-visszatérítésre való jogosultság feltételeként történő meghatározása a közösségi költségvetési érdekek védelmének fontos eszköze. Célja különösen az, hogy megelőzze a kereskedelem eltérítését azáltal, hogy az Európai Unió piacára történő árubehozatalra nem kereskedelmi céllal, hanem kizárólag az export után járó export-visszatérítés miatt kerüljön sor. Ilyen óvintézkedés áll fenn a gabona, rizs, marha- és borjúhús, tej és tejtermékek, sertéshús, tojás és baromfihús esetében, fenntartása indokolt. A közösségi költségvetésnek a visszaélésekkel szembeni tartós védelme érdekében horizontális rendelkezést kell elfogadni, amely kiterjed az 1234/2007/EK rendelet 162. cikkében felsorolt valamennyi ágazatra.
(5)
A Közösség területén található finomítók cukorral történő folyamatos ellátásának biztosítása érdekében a cukorpiac közös szervezéséről szóló egymást követő rendeletek a Közösség piacára való bejutás különleges, kedvezményes elbírálását vezették be, lehetővé téve a finomítóipar számára, hogy - különleges feltételek mellett - az AKCS-EK partnerségi megállapodás IV. mellékletének 3. jegyzőkönyvében szerződő félként szereplő AKCS-államokból és Indiából, valamint a szóban forgó államokkal kötött megállapodások alapján más államokból származó meghatározott mennyiségű nyers nádcukrot importálhasson. E kedvezményes behozatali intézkedést a cukorpiac közös szervezése keretében vezették be. Ennek megfelelően a cukorágazat piacának közös szervezéséről szóló, 2001. június 19-i 1260/2001/EK tanácsi rendelet (5) 27. cikke (12) bekezdésének b) pontja kimondja, hogy az intézkedés keretében behozott termékek jogosultak visszatérítésre. Ezt a megközelítést követve a Tanács úgy döntött, hogy a közösségi származás bizonyítása nem feltétele a cukorágazat piacának a 318/2006/EK tanácsi rendelet (6) által létrehozott közös szervezése keretében nyújtott visszatérítésre való jogosultságnak. A közösségi származás feltétele ezért nem vonatkozik a cukorágazatra.
(6)
Az egyes termékek utáni export-visszatérítés eltörlésével rövidebb lett a visszatérítésre jogosult összetett termékek listája, amelyek esetében a visszatérítést az összetevők alapján indokolt megállapítani. Ezért helyénvaló ebben a vonatkozásban a továbbiakban csak a fennmaradó termékek feltüntetése.
(7)
A gabonafélékkel kapcsolatos export-visszatérítés nyújtására és a gabonafélék piacán bekövetkező zavarok esetén hozandó intézkedésekre vonatkozóan az 1766/92/EGK tanácsi rendelet alkalmazásának egyes részletes szabályainak megállapításáról szóló, 1995. június 29-i 1501/95/EK bizottsági rendelet (7) már tartalmazza a közösségi származás követelményét. Az átláthatóság és ésszerűsítés érdekében ezt a követelményt a közösségi származás követelményét megállapító horizontális rendelkezéssel kell felváltani.
(8)
Az 1501/95/EK és a 800/1999/EK rendeletet ezért ennek megfelelően módosítani kell.
(9)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1501/95/EK rendelet 12. cikkét el kell hagyni.
2. cikk
A 800/1999/EK rendelet a következőképpen módosul:
1.
Az 1. cikk helyébe a következő rendelkezés lép:
„1. cikk
A specifikusan az egyes termékekre vonatkozó közösségi rendeletekben foglalt eltérések sérelme nélkül, ez a rendelet megállapítja az export-visszatérítések, a továbbiakban »visszatérítések« rendszere alkalmazásának közös részletes szabályait:
a)
az 1234/2007/EK tanácsi rendelet (8) 162. cikkének (1) bekezdésében felsorolt ágazatok termékei esetében;
b)
az 1493/1999/EK tanácsi rendelet (9) 63. cikkében foglaltak szerint
2.
A 11. cikk helyébe a következő rendelkezés lép:
„11. cikk
(1) Az 1234/2007/EK rendelet 162. cikkének (1) bekezdésében említett termékek után, amelyek közösségi származásúak és - tekintet nélkül a csomagolásra vonatkozó vámügyi előírásokra - szabad forgalomban vannak, export-visszatérítést kell nyújtani.
Az 1234/2007/EK rendelet 162. cikke (1) bekezdése a) pontjának iii. alpontjában és b) pontjában említett cukorágazati termékek után akkor is nyújtható visszatérítés, ha azok csak szabad forgalomban vannak.
(2) A visszatérítés megítéléséhez a termékek akkor számítanak közösségi származásúnak, ha azokat teljes mértékben a Közösségben állítják elő, vagy ha utolsó lényeges feldolgozásukon vagy megmunkálásukon a Közösségben estek át a 2913/92/EGK rendelet 23. vagy 24. cikkének előírásai szerint.
A (4) bekezdés sérelme nélkül a következőkből előállított termékek azonban nem jogosultak visszatérítésre:
a)
a Közösségből származó anyagok; és
b)
a harmadik országokból importált és az (1) cikkben említett előírások által érintett mezőgazdasági anyagok, amelyek nem estek át lényeges feldolgozáson a Közösségben.
(3) Ha a visszatérítés feltétele a termék közösségi származása, az exportőrök a (2) bekezdésnek megfelelő és a hatályos közösségi jogszabályokkal összhangban levő származási nyilatkozatot tesznek.
(4) Amennyiben egy vagy több összetevőjük alapján visszatérítésre jogosult összetett termékeket exportálnak, visszatérítés attól függően nyújtható, hogy ez az összetevő vagy összetevők megfelelnek-e az (1) bekezdésben foglalt feltételnek.
Visszatérítést kell nyújtani abban az esetben is, amikor az összetevő vagy összetevők, amelyek tekintetében a visszatérítést igénylik, eredetileg az (1) bekezdés szerint közösségi származásúak és/vagy ott szabad forgalomban voltak, de már nincsenek szabad forgalomban, kizárólag azért, mert más termékekbe épültek be.
(5) Az (4) bekezdés alkalmazásában az alábbiak után járó visszatérítés az összetevő alapján megállapított visszatérítésnek minősül:
a)
a gabonafélék, tojás, rizs, cukor, tej- és tejtermékágazat termékei, amelyeket az 1043/2005/EK bizottsági rendelet (10) II. mellékletében említett termékek formájában exportálnak;
b)
a 2201/1996/EK rendelet 1. cikkének (2) bekezdésében felsorolt termékekben felhasznált, a 1701 KN-kód alá tartozó fehér és nyerscukor, a 1702 30 10, 1702 40 10, 1702 60 10 és 1702 90 30 KN-kód alá tartozó izoglükóz, valamint a 1702 60 95 és 1702 90 95 KN-kód alá tartozó cukorrépa- és cukornád-szirup;
c)
tej, tejtermékek és cukor, amelyeket a 0402 10 91-99, 0402 29, 0402 99, 0403 10 31-39, 0403 90 31-39, 0403 90 61-69, 0404 10 26-38, 0404 10 72-84 és 0404 90 81-89 KN-kód alá tartozó termékek formájában exportálnak, illetve a 0406 30 KN-kód alá tartozó termékek formájában, amelyek nem a tagállamokból származó vagy harmadik országból származó és a tagállamokban szabad forgalomban lévő termékek körébe tartoznak.
3. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Alkalmazásának kezdő időpontja azonban:
a)
a gabona-, marha- és borjúhús-, sertéshús-, tej- és tejtermék-, tojás- és baromfihús-ágazat tekintetében 2008. július 1.;
b)
a rizságazat tekintetében 2008. szeptember 1.;
c)
a cukorágazat tekintetében 2008. október 1.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. június 4-én.